《与熊敏思登蟠龙山顶望都城值大风有感呈敏思》
清代·高其倬

城中拄颊看西山，千峰历历横眉端。山头倚杖望城市，万雉鳞鳞在足底。

左有潞水右太行，桑乾流合东南方。王气中开千万𥜥，上应北斗兴明堂。

琼楼十二门九阍，王侯甲第丽青春。大风忽起白昼昏，俯视一气不可分。

唯见参天苍苍之绿树，蔽空翳翳之浮云。浮云绿树朝复暮，英雄竖子俱成尘。

君不见石瓮山中耶律墓，碧云寺后于经坟。连云楼观已倾圮，满山松柏摧为薪。

天边红日不肯回，头上白发仍相催。攀龙附凤有时辈，餐腥啄腐非吾侪。

与君无何日饮酒，买山著书归去来。

作者简介：高其倬（1676（丙辰年）—1738）清代官员、诗人。字章之，号美沼、种筠，辽宁铁岭人，隶汉军镶黄旗，指头画创始人高其佩堂弟。康熙三十三年进士，迁内阁学士。世宗朝历云贵、闽浙、两江总督。在闽请解除民间出海贸易禁令，后以故降为江苏巡抚。乾隆初，官至工部尚书，卒谥文良。有奏疏及《味和堂诗集》。